Document ID: /roh_data/filtered/fineweb-2-filterrobots_roh.jsonl.gz/12901

Infurmaziun in rumantsch grischun
Èsi capità insatge nausch cun Vus en Svizra? E na savais Vus ussa betg tge far? Alura As drizzai a l'Agid a victimas.
Essas Vus daventà l'unfrenda d'in malfatg en Svizra? Essas Vus per exempel
- vegnì blessà durant in assagl da rapinament?
- vegnì violà, sfruttà ubain malduvrà sexualmain?
- vegnì maltractà u avais Vus survegnì fridas da Voss um, da Vossa dunna u da Voss geniturs?
- daventà l'unfrenda d'in accident da traffic?
Lura avais Vus il dretg da survegnir sustegn da l'Agid a victimas.
Per tgi è destinà l'Agid a victimas?
L'Agid a victimas è qua per tut ils umans ch'èn vegnids blessads corporalmain, psichicamain u sexualmain tras in malfatg en Svizra.
- independentamain da Vossa schlattaina, Vossa vegliadetgna, Vossa orientaziun sexuala u Vossa religiun
- independentamain da tge pajais che Vus derivais ubain sche Vus abitais a pli lunga vista en Svizra
L'Agid a victimas è era qua per Vus, sche Vus n'essas betg pertutgà sez d'in malfatg, mabain vulais gidar ina persuna che stat a cor a Vus.
Tge fa l'Agid a victimas?
L'emprim taidlan ils collavuraturs da l'Agid a victimas simplamain tiers a Vus. Per che Vus possias raquintar tge che Vus avais fatg tras. Lura decleran els a Vus tge che Vus pudais far e tge dretgs che Vus avais.
Els porschan a Vus agid concret:
- els gidan Vus da chattar in'advocata u in advocat,
- els pon inditgar a Vus in lieu, nua che Vus chattais protecziun,
- els pon intermediar a Vus sustegn psicologic ubain agid medicinal,
- ubain sustegnair Vus finanzialmain en cas urgents.
Ils collavuraturs da l'Agid a victimas èn persunas spezialisadas. Els gidan Vus da puspè vesair a moda pli clera e da decider co ch'i va vinavant.
Co cuntanschais Vus l'Agid a victimas?
Posts da cussegliaziun per l'Agid a victimas datti en l'entira Svizra. Telefonai a nus u scrivai in e-mail. Vus pudais era fixar in termin per in discurs en il post da cussegliaziun.
Sch'igl è necessari collavura l'Agid a victimas cun translaturas e translaturs – er en lingua da segns.
N'essas Vus betg segir dad esser en il dretg lieu tar l'Agid a victimas? As annunziai tuttina. L'Agid a victimas infurmescha Vus en scadin cas tgi che po sa gidar cun Vus.
A moda gratuita, confidenziala ed anonima
La cussegliaziun da l'Agid a victimas è gratuita. Ella è confidenziala e sin giavisch er anonima. Nagin n'intervegn insatge da Vossa istorgia, sche Vus na vulais betg quai. Era betg la polizia.